VSRS Sklep II DoR 549/2021
Sodna praksa Vrhovnega sodišča, 2022-02-16

Civilno-gospodarski oddelek, civilni senat

Jan Zobec (preds.), dr. Mateja Končina Peternel (poroč.), Tomaž Pavčnik

CIVILNO PROCESNO PRAVO - LASTNINJENJE - OBLIGACIJSKO PRAVO - STVARNO PRAVO

predlog za dopustitev revizije - družbena lastnina - pravni promet s funkcionalnim zemljiščem - prenos pravice uporabe na funkcionalnem zemljišču - predmet pogodbe - ničnost - imetništvo pravice uporabe - zavrnitev predloga

1. Tožnica s tožbo od sodišča zahteva, naj ugotovi, da je del nepremičnine z ID znakom 111, parcelna številka 23/3, k. o. ..., ki bo v priloženem elaboratu za evidentiranje sprememb v zemljiškem katastru izvedenca geodetske stroke označen z novo nastalo rezervirano parcelno številko, do 1/1 celote v lasti tožnice.

2. Sodišče prve stopnje je v ponovljenem postopku tožbeni zahtevek zavrnilo ter tožnici naložilo, da mora v 15 dneh toženki povrniti njene pravdne stroške v znesku 1.875,08 EUR, v primeru zamude z zakonskimi zamudnimi obrestmi, ki tečejo od prvega dne po izteku izpolnitvenega roka dalje do plačila.

3. Sodišče druge stopnje je pritožbo tožnice zavrnilo in potrdilo sodbo sodišča prve stopnje. Odločilo je še, da stranki sami krijeta svoje stroške pritožbenega postopka.

4. Tožnica predlaga, naj Vrhovno sodišče revizijo dopusti glede vprašanja:

- Ali je v konkretnem postopku pravilen materialnopravni zaključek, da tožnica na podlagi kupne pogodbe z dne 13. 7. 1983 in določil ZLNDL ni mogla pridobiti izključne lastninske pravice na delu parcele št. 23/3, k. o. ..., ki ne predstavlja stavbišča stavb, stoječih na parceli št. 23/3, k. o. ..., in ki naj bi predstavljal funkcionalno zemljišče stavb, torej na zemljišču, na katerem vtožuje lastninsko pravico, ker naj bi bil promet s tem delom zemljišča nedopusten?

6. Vrhovno sodišče zaradi svoje precedenčne vloge na podlagi prvega odstavka 367.a člena Zakona o pravdnem postopku (v nadaljevanju ZPP) dopusti revizijo le, če je od odločitve Vrhovnega sodišča mogoče pričakovati odločitev o pravnem vprašanju, ki je pomembno za zagotovitev pravne varnosti, enotne uporabe prava ali za razvoj prava preko sodne prakse. Sodišče dopusti revizijo zlasti v naslednjih primerih: če gre za pravno vprašanje, glede katerega odločitev sodišča druge stopnje odstopa od sodne prakse Vrhovnega sodišča, če gre za pravno vprašanje, glede katerega sodne prakse Vrhovnega sodišča ni, še zlasti, če sodna praksa višjih sodišč ni enotna, ali če gre za pravno vprašanje, glede katerega sodna praksa Vrhovnega sodišča ni enotna.

7. Vrhovno sodišče je ocenilo, da tožnica ni izkazala izpolnjevanja zahtev iz navedene določbe, zato je predlog za dopustitev revizije zavrnilo (drugi odstavek 367.c člena ZPP).

8. Odločalo je v senatu navedenem v uvodu odločbe. Odločitev je sprejelo soglasno (sedmi odstavek 324. člena ZPP).

Zakon o pravdnem postopku (1999) - ZPP  - člen 367a, 367a/1, 367c, 367c/2

Zakon o prometu z nepremičninami (1976) - ZPN  - člen 7, 7/2

Zakon o pravicah na delih stavb (1976) - ZPDS  - člen 6

Zakon o lastninjenju nepremičnin v družbeni lastnini (1997) - ZLNDL  - člen 2

Zakon o obligacijskih razmerjih (1978) - ZOR  - člen 47

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.